ຢາວັກຊີນ ກັນໂຄວິດ-19 ຂອງອິນເດຍ ມີປະສິດທິຜົນສູງ ຕ້ານເຊື້ອໄວຣັສ
ເວລານີ້ ມີຫຼາຍກວ່າ 40 ປະເທດແລ້ວ ໄດ້ສະແດງຄວາມສົນໃຈ ກ່ຽວກັບຢາໂຄວັກຊີນ ຂອງອິນເດຍ ຮວມທັງບາຫ໌ເຣນ ມາລດິບ ມົງໂກເລຍ ມຽນມາ ແລະຟີລິບປິນ.
ຢາວັກຊີນກັນໂຄວິດ-19 ຊະນິດທຳອິດທີ່ອິນເດຍພັດທະນາຂຶ້ນພາຍໃນປະເທດມີປະສິດທິຜົນ 81 ເປີເຊັນຕ້ານເຊື້ອໄວຣັສດັ່ງກ່າວອີງຕາມຂໍ້ມູນທີ່ນຳອອກເຜີຍ ແຜ່ໃນມື້ວັນພຸດຜ່ານມານີ້ ຢາວັກຊີນຊະນິດໃໝ່ທີ່ມີຊື່ວ່າໂຄວັກຊີນ (Covaxin) ແມ່ນການພັດທະນາຮ່ວມລະຫວ່າງບໍລິສັດຜະລິດຢາບາຣາດ ໄບໂອເທັກ (Barat Biotech) ທີ່ມີສຳນັກງານຕັ້ງຢູ່ເມືອງໄຮເດີຣາບາດ ແລະສະພາຄົ້ນຄວ້າການແພດອິນເດຍ ທີ່ໄດ້ຮັບທຶນຈາກລັດຖະບານ ປະສິດທິຜົນດັ່ງກ່າວ ແມ່ນຮວບຮວມມາຈາກການວິເຄາະຂັ້ນຕົ້ນ ໃນການທົດລອງທີ່ພົວພັນກັບອາສາສະໝັກ 25,000 ຄົນ ທີ່ມີອາຍຸລະຫວ່າງ 18 ຫາ 98 ປີ ການສຶກສາໃນຂັ້ນຕົ້ນສະແດງໃຫ້ເຫັນວ່າ ຢາວັກຊີນທີ່ສັກສອງເຂັມດັ່ງກ່າວ ຍັງມີປະສິດທິຜົນຕ້ານເຊື້ອໄວຣັສສາຍພັນໃໝ່ທີ່ພົບເຫັນຢູ່ອັງກິດໄດ້ອີກ ປະທານບໍລິສັດຜະລິດຢາບາຣາດ ໄບໂອເທັກ ດຣ ກຣິສນາ ແອລລິສ ກ່າວຢູ່ໃນຖະແຫຼງຂ່າວທີ່ນຳອອກເຜີຍແຜ່ວ່າ “ມື້ນີ້ ເປັນຂີດໝາຍທີ່ສຳຄັນ ໃນການຄົ້ນພົບຢາວັກຊີນ ສຳລັບວິທະຍາ ສາດແລະການຕໍ່ສູ້ຂອງພວກເຮົາຕ້ານເຊື້ອໄວຣັສໂຄໂຣານາ ຢາໂຄວັກຊີນ ບໍ່ພຽງແຕ່ສະແດງໃຫ້ເຫັນເຖິງທ່າອຽງໃນການມີປະສິດທິຜົນສູງຕ້ານເຊື້ອໄວຣັສໂຄວິດ-19 ໃນຫ້ອງທົດລອງ ແຕ່ຍັງມີການກະຕຸ້ນພູມຕ້ານທານທີ່ສຳຄັນ ຕ້ານເຊື້ອໄວຣັສສາຍພັນໃໝ່ທີ່ພວມມີການແຜ່ລະບາດ ຢ່າງວ່ອງໄວນັ້ນ ” ຂ່າວດັ່ງກ່າວນີ້ແມ່ນເປັນຂ່າວດີໃນຄວາມພະຍາຍາມທີ່ພວມດຳເນີນໄປຢ່າງຊ້າໆເພື່ອສັກຢາວັກຊີນຂອງນິີວເດລີໃຫ້ປະຊາຊົນ 300 ລ້ານຄົນ ຂອງພົນລະເມືອງທັງໝົດ 1,300 ລ້ານຄົນ ຂອງອິນເດຍ ພາຍໃນເດືອນສິງຫາຈະມານີ້ ລັດຖະບານໄດ້ໃຫ້ການອະນຸມັດເພື່ອນຳໃຊ້ຢາໂຄວັກຊີນແບບສຸກເສີນ ໂດຍນາຍົກລັດຖະມົນຕີນາເຣັນດຣາ ໂມດີ ໄດ້ສັກຢາວັກຊີນດັ່ງກ່າວເຂັມທຳອິດ ໃນຕົ້ນອາທິດນີ້ ແທນທີ່ຈະແມ່ນຢາວັກຊີນ ທີ່ພັດທະນາໂດຍອອກສຟອດ-ອາສຕຣາເຊເນກາ ອິນເດຍ ໄດ້ບັນທຶກຜູ້ຕິດເຊື້ອໂຄວິດ-19 ທີ່ໄດ້ຮັບການຢືນຢັນ 11 ລ້ານກໍລະນີ ຊຶ່ງຫຼາຍເປັນອັນດັບສອງຂອງໂລກ ຮອງຈາກສະຫະລັດ ເວລານີ້ ມີຫຼາຍກວ່າ 40 ປະເທດແລ້ວ ໄດ້ສະແດງຄວາມສົນໃຈກ່ຽວກັບຢາໂຄວັກຊີນຮວມທັງບາຫ໌ເຣນ ມາລດິບ ມົງໂກເລຍ ມຽນມາ ແລະຟີລິບປິນ